Lapset kadulla (1903)
Nämä lapsoset, päivähän luodut,
 ovat suljetut synkeyteen.
 Sinisilmä on riemua varten,
 vaan vuotavi kyyneleen.

 Nämä lapsoset lämpöä kaipaa,
 vaan kadulla kylmä on.
 Nämä lapsoset pyytävät leipää –
 oi, kuullos, sä tunnoton!

 Nämä piskuset pyytävät sulta
 mihin heillä on oikeus,
 olis oikeus muutakin saada:
 kodin lämpö ja kasvatus.

 Oi, etkö sä ihminen vauras
 verituskia rintaasi saa,
 kun kansasi kalliit lapset
 näin itkien vaikertaa!

 Ken lapsena itkien kerjää
 palan pienosen leipää vaan,
 hän miehenä uhkaten vaatii
 elinehtoja, oikeuttaan.

 Tyly uhka on sorron kasvu,
 viha kukka on kurjuuden.
 Niin, köyhä jos liekissä hehkuu
 kuka sytyttävi liekin sen?